Taaleri (yritys)

**Taaleri Oyj** (vuoteen 2016 **Taaleritehdas Oyj**) on suomalainen Helsingin pörssiin listattu rahoitus- ja vakuutusryhmittymä.

Taaleri-konserniin kuuluu kaksi raportoivaa liiketoimintasegmenttiä: Pääomarahastot ja Strategiset sijoitukset (Vakuutusosakeyhtiö Garantia). Vuonna 2025 konsernilla oli hallinnoitavia varoja noin 2,7 miljardin euron edestä.

Yhtiön toimintaa säädellään rahoitus- ja vakuutusryhmittymien valvonnasta annetussa laissa.

## Historia

### Taaleritehdas (2007–2015)
Esa Karppinen, Peter Fagernäs ja Pertti Laine perustivat Taaleritehdas Oy:n elokuussa 2007. Karppinen kertoi yrityksen nimen viittaavan taaleriin: "rahanteosta sijoitustoiminnassa on kyse". Kolmikko oli työskennellyt yhdessä pörssinoteeratun Amanda Capitalin hallituksessa. Kuukauden kuluttua toimitusjohtajaksi oli nimitetty Juhani Elomaa ja yhtiöllä oli 60 työntekijää. Työntekijöitä palkattiin Elomaan vanhalta työnantajalta, Sampo Pankkiin fuusioidusta Mandatumista, mutta myös muista yrityksistä. Yhtiön kohderyhmänä olivat yksityishenkilöt, joilla oli vähintään puoli miljoonaa euroa sijoitettavissa olevaa omaisuutta. Yhtiön toimintoihin kuului sijoitus- ja rahoitustoimintaa ja verosuunnittelua. Yhtiön hallitus omisti yhtiöstä 39 prosenttia, loput olivat henkilökunnassa toimivien 35 partnerin omistuksessa. Taaleritehdas-konserniin kuului emoyhtiön lisäksi kaksi tytäryhtiötä, Taaleritehtaan Rahastoyhtiö ja Taaleritehtaan Itäomaisuudenhoito, ja osakkuusyhtiö Veropaja. Toimipisteitä yhtiöllä oli neljä: Helsinki, Pori, Tampere ja Turku. Loppuvuonna yhtiö sijoitti Sotkamo Silveriin ja Rauman Telakalle.

Vuonna 2011 yhtiö keräsi rahastosijoituksia muun muassa tuulivoiman rakentamiseen länsirannikolle ja teki maa-aluevarauksia esimerkiksi Luvialla ja Pyhtäällä. Loppuvuonna asiakkaille alettiin myydä kultaharkkoja.

Tammikuussa 2012 Taaleritehdas osti CFM Contango Rahastoyhtiön. Maaliskuussa yhtiö kertoi alkavansa sijoittaa biolaitosten rakentamiseen, toukokuussa taas olevansa mukana noin 70 suomalaisessa tuulivoimahankkeessa. Marraskuussa ostettiin 6 000 hehtaaria metsää UPM:ltä. Yhtiön liikevaihto ol yli 20 miljoonaa euroa.

Maaliskuussa 2013 perustettiin Vakuutusvahti Oy, joka keskittyi vahinkovakuutusten hoitoon ja kilpailuttamiseen. Yhtiö listautui Helsingin pörssin First North -kauppapaikalle huhtikuussa. Toukokuussa Turkkiin avattiin toimisto tarjoamaan varainhoitopalveluita. Kesäkuussa kerrottiin, että yhtiö alkaa rakentaa asuntoja Espoon Tiistilään. Lokakuussa yhtiö osti enemmistön Matti-Ovi Oy:stä.

Tammikuussa 2014 yhtiö avasi toimiston Nairobiin kartoittamaan Afrikan kiinteistötoimialaa, johon yhtiön asiakkaat voisivat sijoittaa. Maaliskuussa yhtiö laski liikkeelle ensimmäisen joukkovelkakirjalainansa uudella First North Bond Market Finland -markkipaikalla. Kesäkuussa Taaleritehdas osti lähes 40 prosenttia Finsilvan osakkeista. Kaupan jälkeen se omisti suoraan tai välillisesti 66 000 hehtaaria metsää. Joulukuussa yhtiö myi kaksi pääkaupunkiseudulla toimivaa asuntorahastoansa Lähi-Tapiolalle. Kaupan jälkeen sille jäi vielä kolme asuntorahastoa.

Yhtiön osakkeet splitattiin helmikuussa 2015 ja yhdellä osakkeella sai kolme osaketta. Maaliskuun lopussa Taaleritehdas osti suomalaisten eläkeyhtiöiden omistaman vakuutusyhtiö Garantian 60 miljoonalla eurolla. Garantia oli perustettu vuonna 1993. Samalla konserni siirtyi pörssiyhtiöiden IFRS-kirjanpitoon. Toukokuussa Fellow Finance osti Taaleritehtaalta rahoitusyhtiö Lainaamon. Kauppa toteutettiin osakevaihtona, jonka jälkeen Taaleritehdas omisti Fellow Financesta lähes 40 prosenttia. Syyskuussa yhtiö myi Honkajoen tuulivoimapuiston, mutta jatkoi puiston operointia. Yhtiö työllisti yli 180 ihmistä kolmessa eri maassa. Lokakuussa Taaleritehtaasta muodostui rahoitus- ja vakuutusryhmittymä Finanssivalvonnan päätöksellä.

### Taaleri (2016–)

Tammikuussa 2016 Taaleritehtaan nimi lyheni Taaleriksi. Yhtiön kaksi osakesarjaa yhdistettiin. Taalerin hallinnoima pääomarahasto myi Biotehdas-ketjun Gasumille. Biotehtaalla oli biokaasulaitokset Huittisissa, Kuopiossa, Oulussa, Honkajoella ja Riihimäellä. Keväällä Taaleri -konsernin alaisuudessa oleva Taaleri Sijoitus Oy myi osuutensa Finsilvasta Eteralle 48 miljoonalla eurolla. Huhtikuussa Taaleri siirtyi First North -markkinapaikalta Helsingin pörssin päälistalle, jossa se sijoittui keskisuurten yhtiöiden joukkoon. Toukokuussa yhtiö osti 40 prosenttia Inderesistä. Kesäkuussa Taaleri kertoi perustavansa uuden energiayhtiön, Taaleri Energia Oy:n. 

Kesäkuussa 2017 yhtiö myi Mattioven JELD-WEN Suomi Oy:lle. Syyskuussa yhtiö kertoi sijoittavansa Pontoksen kanssa Ficoloon, joka suunnitteli datakeskusta pääkaupunkiseudulle. Lokakuussa yhtiö myi ensimmäisen metsärahastonsa ranskalaisen AXA:n sijoitusyhtiölle. Marraskuussa Taaleri tiedotti sijoittavansa Serbian suurimpaan tuulivoimahankkeeseen Masdarin ja Finnfundin kanssa.

Tammikuussa 2018 sijoitettiin aurinkoenergiahankkeeseen Jordaniassa yhdessä Masdarin kanssa. Toukokuussa yhtiö osti robottivarainhoitaja Evervestin ja alkoi käyttää sen digitaalista jakelukanavaa omalla brändillään. Automatisoidussa palvelussa asiakas määrittelee haluamansa riskitason ja tavoitteensa, jonka jälkeen hänelle kootaan etf:iin perustuva sijoitussalkku.

Helmikuussa 2019 alusta asti yhtiötä johtaneelle Elomaalle nimitettiin seuraaja, Robin Lindahl. Elomaa siirtyi hallitukseen. Huhtikuusa osa Taalerin rahastoista tuli tarjolle Nordnetin asiakkaille. Kesäkuussa Taaleri Kapitaalille myönnettiin lisenssi, jolla se voi järjestää yritysten listautumisanteja niin pörssin päämarkkinalla kuin First North -markkinapaikalla.

Tammikuussa 2020 yhtiö osti lähes kolmanneksen kiinteistöhankkeeisiin keskittyneestä Sepos Oy:stä.

Maaliskuussa 2021 Aktia-pankki kertoi ostavansa Taalerilta sen varainhoitoliiketoiminnan 120 miljoonalla eurolla. Samalla yritykset aloittivat yhteistyön ja Aktiasta tuli Taalerin vaihtoehtoisten sijoitustuotteiden jakelija Suomessa. Lisäksi Taaleri osti Aktia Rahastoyhtiöltä ja Aktialta Erikoissijoitusrahasto Aktia Toimitilakiinteistöt -rahaston salkunhoidon ja Aktia Infra I Ky -rahaston. Heinäkuussa kerrottiin, että Taalerin osakkuusyhtiö Fellow Pankki yhdistetään Evlin pankkiliiketoiminnan kanssa Fellow Pankiksi (nykyään Alisa Pankki). Taaleri omisti uudesta pankista 17,6 prosenttia. Joulukuussa Taaleri myi osuutensa Oima Oy:stä Vismalle. Toimitusjohtajana aloitti Peter Ramsay.

Huhtikuussa 2022 Taaleri myi Ficolo-osuutensa Digital 9 Infrastructure -yhtiölle.

Helmikuussa 2023 yhtiö sijoitti Merus Poweriin, joka kehittää energian varastointijärjestelmää. Marraskuussa yhtiö päivitti strategiaansa ja kertoi keskittyvänsä pääomarahastoliiketoimintaan ja teollisiin sijoituksiin varsinkin bioteollisuudessa.

Toimitusjohtaja Ilkka Laurila nimitettiin Ramsayn seuraajaksi tammikuussa 2025.

## Organisaatio

Taalerin toimitusjohtaja on Ilkka Laurila.

### Omistajat
Taalerin osake on noteerattu Helsingin pörssin päälistalla. Yhtiöllä oli vuonna 2026 noin 16&nbsp;600 osakkeenomistajaa. 

Taaleri Oyj:n viisi suurinta osakkeenomistajaa helmikuussa 2026 olivat:

# Veikko Laine Oy
#Oy Hermitage Ab 
#Juhani Elomaa
#Karri Haaparinne
#Vakuutusosakeyhtiö Henki-Fennia

### Liiketoiminta
Taaleri tarjoaa finanssipalveluita kuten varainhoitoa, rahoitusta ja sijoituspalveluita. Sen pääomarahastot ovat  keskittyneet uusiutuvaan energiaan, kiinteistöliiketoimintaan ja bioteollisuuteen. Vakuutusyhtiö Garantia Oy on keskittynyt takausvakuuksiin. 

Vuonna 2026 Taalerin liiketoiminta oli jakautunut kolmeen raportoivaan segmenttiin: Garantia, Pääomarahastot ja Sijoitukset. Lisäksi ryhmään Muut kuuluivat konsernin Taaleri Kapitaali ja liiketoimintasegmenttien ulkopuolelle jäävät konsernitoiminnot. 

**Garantia** tarjoaa takausvakuutuksia kotitalouksille ja yrityksille. Kotitaloudet käyttävät takauksia asuntolainoihin ja vuokratakuisiin ja yritykset muun muassa yrityslainatakauksiin ja kaupallisiin takauksiin. Vuonna 2015 Garantia alkoi tarjota OP Ryhmän pankeille takaustuotetta, jota voi hyödyntää yksityishenkilöiden asuntolainoissa lisävakuutena.

**Pääomarahastoja** on kolme, Taaleri Energia, Taaleri Kiinteistöt ja Taaleri Bioteollisuus.

Taaleri Energia on keskittynyt uusiutuvan energian liiketoimintoihin,
Taaleri Kiinteistöt kiinteistöliiketoimintoihin ja Taaleri Bioteollisuus bioteollisuusliiketoimintoihin. Bioteollisuus-rahasto on sijoittanut esimerkiksi Finnish Food Factoryyn, joka tekee kasvipohjaisia meijerituotteita Fazerille.

## Tunnustuksia
*Vuonna 2015 Taaleritehdas oli kolmen parhaan uuden eurooppalaisen pörssiyhtiön joukossa pienten ja keskisuurten yritysten sarjassa. Kilpailun järjestivät Euroopan komissio, listayhtiöitä edustava European Issuers -järjestö ja eurooppalaisia pörsseja edustava FESE.
*Vuonna 2019 Taaleri voitti Arvopaperi-lehden järjestämän kyselyn, jonka mukaan sillä oli Suomen varainhoitoalan tyytyväisimmät asiakkaat. Yhtiö on menestynyt hyvin myös alan asiakastyytyväisyyttä selvittävässä Prospera-tutkimuksissa.

## Lähteet

## Aiheesta muualla
* Taaleri